Laurenčík, Milan, podpredseda NR SR (2022-05-11):
Ďakujeme. Tak hlasovať o tomto zákone budeme zajtra o jedenástej hodine. V tejto chvíli prerušujem rokovanie o tomto bode programu. Ďakujem vám. Kolegyne, kolegovia, teraz by sme mali pristúpiť k druhému čítaniu o návrhu poslanca Národnej rady Miloša Svrčeka na vydanie zákona o podpore štátneho nájomného bývania a o zmene a doplnení niektorých zákonov. Je to tlač 619, spoločná správa výborov má tlač 619a. Je tu pán poslanec Svrček? Nevidím ho v sále, ani spravodajcu nevidím v sále. Takže tento bod nechám prepadnúť na koniec schôdze. Ďalší bod programu je druhé čítanie o vládnom návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Vládny návrh zákona je pod tlačou 897, spoločná správa výborov má tlač 897a. Nevidím tu ani pána podpredsedu vlády a ministra financií Slovenskej republiky Igora Matoviča, preto aj tento návrh zákona pôjde na koniec schôdze. Nasledujúcim bodom programu by malo byť druhé čítanie o vládnom návrhu zákona, ktorým sa mení a dopĺňa zákon Národnej rady Slovenskej republiky č. 152/1995 Z. z. o potravinách v znení neskorších predpisov. Tento návrh zákona má parlamentnú tlač 840, spoločná správa výborov má tlač 840a. Keďže tu nemáme ani pána ministra pôdohospodárstva a rozvoja vidieka pána Samuela Vlčana, ktorý by nám mal vládny návrh zákona odôvodniť, aj tento bod presúvam na koniec schôdze. Ďalej by mal nasledovať druhé čítanie o návrhu poslancov Jaroslava Karahutu a Jozefa Lukáča na vydanie zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony. Prosím vás, je tu pán poslanec Karahuta? (Reakcia z pléna.) Prosil by som pána poslanca Karahutu, ak tu je, aby sa dostavil do rokovacej sály. Zrejme však nie je v priestoroch, takže aj tento návrh zákona posúvame na koniec schôdze. Ďalším bodom programu by malo byť druhé čítanie o vládnom návrhu zákona o mediálnych službách a o zmene a doplnení niektorých zákonov (zákon o mediálnych službách). Tento vládny návrh zákona je uvedený ako tlač 762, spoločná správa výborov má tlač 762a. Takisto ani pani ministerka kultúry Slovenskej republiky pani Natália Milanová sa nenachádza v sále, takže aj tento zákon posúvame na koniec schôdze. Ďalším bodom by malo byť druhé čítanie o vládnom návrhu zákona o vydavateľoch publikácií a o registri v oblasti médií a audiovízie a o zmene a doplnení niektorých zákonov (zákon o publikáciách), ktorý by mala tak isto uviesť pani ministerka kultúry Natália Milanová. Vládny návrh zákona je uverejnený pod tlačou 898, spoločná správa výborov má tlač 898a. Keďže tu pani ministerku nemáme, tak aj tento návrh pôjde na koniec schôdze. V rokovaní by sme mali pokračovať druhým čítaním o návrhu poslancov Tomáša Lehotského, Michala Luciaka, Lukáša Kyselicu, Vladimíry Marcinkovej a Mariána Viskupiča na vydanie zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov. Návrh zákona je uverejnený ako tlač 857, správa výborov má tlač 857a. Ale nevidím tu ani pána poslanca Tomáša Lehotského, ktorý by mal návrh zákona odôvodniť. Takže aj tento bod pôjde na koniec schôdze. Mám tu ešte jeden pripravený návrh zákona, a to je druhé čítanie o návrhu poslancov Milana Vetráka, Milana Laurenčíka, Jozefa Pročka na vydanie zákona, ktorým sa mení a dopĺňa zákon č. 474/2005 Z. z. o Slovákoch žijúcich v zahraničí a o zmene a doplnení niektorých zákonoch v znení neskorších predpisov a o zmene a doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Návrh zákona má tlač 781, spoločná správa výborov má tlač 781a. Tento zákon, tento návrh by mal odôvodniť pán poslanec Milan Vetrák, ktorý tiež nie je v sále a preto aj tento bod prepadá na koniec schôdze. Zdá sa, že to je všetko, čo sme mali na dnes pripravené. Keďže predkladatelia sa tu nenachádzajú, nemôžeme o týchto zákonoch rokovať a preto vyhlasujem prestávku do jedenástej hodiny, kedy budeme pokračovať hlasovaním. (Prestávka.) (Zaznievanie gongu.)